CELEX: 32020R2226
Language: hu
Date: 2020-12-23 00:00:00
Title: Az Európai Parlament és a Tanács (EU) 2020/2226 rendelete (2020. december 23.) a légi közlekedés biztonságának egyes, a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásban előírt átmeneti időszak végével összefüggő vonatkozásairól (EGT-vonatkozású szöveg)

2020.12.28.   
               
               
                  HU
               
               
                  Az Európai Unió Hivatalos Lapja
               
               
                  L 437/97
               
            
         AZ EURÓPAI PARLAMENT ÉS A TANÁCS (EU) 2020/2226 RENDELETE
         (2020. december 23.)
         a légi közlekedés biztonságának egyes, a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásban előírt átmeneti időszak végével összefüggő vonatkozásairól
         (EGT-vonatkozású szöveg)
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 100. cikke (2) bekezdésére,
         tekintettel az Európai Bizottság javaslatára,
         a jogalkotási aktus tervezete nemzeti parlamenteknek való megküldését követően,
         az Európai Gazdasági és Szociális Bizottsággal folytatott konzultációt követően,
         a Régiók Bizottságával folytatott konzultációt követően,
         rendes jogalkotási eljárás keretében (1),
         mivel:
         
                     (1)
                  
                  
                     A Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodást (2) (a továbbiakban: a kilépésről rendelkező megállapodás) az Unió az (EU) 2020/135 tanácsi határozat (3) révén megkötötte, és az 2020. február 1-jén hatályba lépett. A kilépésről rendelkező megállapodás 126. cikkében előírt átmeneti időszak (a továbbiakban: az átmeneti időszak), amelynek során az uniós jog a kilépésről rendelkező megállapodás 127. cikkével összhangban továbbra is alkalmazandó Nagy-Britannia és Észak-Írország Egyesült Királyságára (az Egyesült Királyság) és az Egyesült Királyságban, 2020. december 31-én ér véget.
                  
               
                     (2)
                  
                  
                     Az (EU) 2018/1139 európai parlamenti és tanácsi rendelet (4) fő célja a légi közlekedés biztonsága magas és egységes szintjének létrehozása és fenntartása az Unióban. Ebből a célból – az előírt biztonsági szint elérése, valamint a kiállított tanúsítványok szükséges ellenőrzéseinek és kölcsönös elfogadásának lehetővé tétele érdekében – tanúsítványok rendszerét alakították ki különféle légi közlekedési tevékenységekre vonatkozóan.
                  
               
                     (3)
                  
                  
                     A légi közlekedés biztonsága területén az átmeneti időszak végének a tanúsítványokra és jóváhagyásokra vonatkozó következményeit – az Unió és az Egyesült Királyság közötti új, légi közlekedési biztonsági kapcsolatrendszert meghatározó megállapodás hiányában – számos érdekelt fél különféle intézkedésekkel kezelheti. Ezen intézkedések közé tartozik a tagállamok valamelyikének polgári légi közlekedési hatóságához történő átállás és az Európai Unió Repülésbiztonsági Ügynöksége (a továbbiakban: az Ügynökség) által kiállított tanúsítványnak az átmeneti időszak vége előtt történő kérelmezése, amely intézkedések az átmeneti időszak végét követő naptól lépnek hatályba.
                  
               
                     (4)
                  
                  
                     Egyes tanúsítványok esetében azonban különleges intézkedéseket kell bevezetni az átmeneti időszak vége következményeinek kezelésére. Különösen így van ez azon, az átmeneti időszak vége előtt kiállított tervezési tanúsítványok esetében, amelyeket az Ügynökség állított ki az Egyesült Királyságban központi ügyvezetési hellyel rendelkező tervező szervezetek számára, vagy az Ügynökség által jóváhagyott ilyen tervező szervezetek állítottak ki. Az említett időpontig az Egyesült Királyság nevében az Ügynökség látta el – a nemzetközi polgári repülésről szóló egyezmény és annak mellékletei alapján – a „tervező állam” funkcióit és feladatait az (EU) 2018/1139 rendelet 77. cikkének (1) bekezdésében előírtak szerint. Az átmeneti időszak végét követően a „tervező állam” funkcióit és feladatait az Egyesült Királyság tekintetében az Egyesült Királyság Polgári Légiközlekedési Hatósága fogja ellátni. E változás kezelése érdekében az Egyesült Királyság jogszabályokat léptetett életbe, amelyek értelmében az átmeneti időszak előtt kiállított tervezési tanúsítványok úgy tekintendők, mint amelyeket az Egyesült Királyság jogszabályai alapján állítottak ki az átmeneti időszak végétől kezdődő hatállyal.
                  
               
                     (5)
                  
                  
                     Az Unió részéről különleges intézkedésekre van szükség annak biztosítására, hogy – amennyiben az Unióban lajstromozott légi járművekről van szó – a tervek, amelyek ilyen tervezési tanúsítványok hatálya alá tartoztak, az átmeneti időszak végét követően továbbra is az (EU) 2018/1139 rendelet által szabályozott tervezési tanúsítványok hatálya alá tartozzanak. A különleges intézkedéseknek lehetővé kell tenniük az érintett légijármű-üzembentartók számára az adott termékek további használatát. Szükséges ezért arról rendelkezni, hogy az Ügynökség vagy adott esetben az általa jóváhagyott tervező szervezetek úgy tekintendők, mint amelyek az említett tervekre vonatkozó tervezési tanúsítványokat az átmeneti időszak végét követő naptól kezdődő hatállyal állították ki. Az (EU) 2018/1139 rendelet és a releváns bizottsági jogi aktusok figyelembe vesznek olyan tervezési tanúsítványokat, amelyeket azon az alapon állítottak ki, hogy az adott légi járművet a tagállamok egyikében lajstromozták, még ha a tervező állam egy harmadik ország is.
                  
               
                     (6)
                  
                  
                     Szükséges egyértelművé tenni, hogy ezen tervezési tanúsítványokra az (EU) 2018/1139 rendelet, valamint az említett rendelet vagy a 216/2008/EK európai parlamenti és tanácsi rendelet (5) alapján elfogadott releváns végrehajtási és felhatalmazáson alapuló jogi aktusokban meghatározott releváns szabályok vonatkoznak, különösen a tervtanúsításra és a folyamatos légialkalmasságra vonatkozó kötelező tájékoztatásra alkalmazandó szabályok.
                  
               
                     (7)
                  
                  
                     Tekintettel az átmeneti időszak vége által előidézett sürgősségre, helyénvalónak tekinthető kivételt biztosítani a nemzeti parlamenteknek az Európai Unióban betöltött szerepéről szóló, az Európai Unióról szóló szerződéshez, az Európai Unió működéséről szóló szerződéshez és az Európai Atomenergia-közösséget létrehozó szerződéshez csatolt 1. jegyzőkönyv 4. cikkében említett nyolchetes időszak alól.
                  
               
                     (8)
                  
                  
                     Mivel e rendelet célját – nevezetesen a légi közlekedés biztonsága magas és egységes szintjének az Unióban történő fenntartását – a tagállamok nem tudják kielégítően megvalósítani, az Unió szintjén azonban terjedelme vagy hatása miatt e cél jobban megvalósítható, az Unió intézkedéseket hozhat az Európai Unióról szóló szerződés 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez a rendelet nem lépi túl az e cél eléréséhez szükséges mértéket.
                  
               
                     (9)
                  
                  
                     E rendeletnek sürgősen hatályba kell lépnie, és azt az átmeneti időszak végét követő naptól kell alkalmazni, kivéve, ha az említett időpontig hatályba lép vagy ideiglenesen alkalmazandóvá válik az Európai Unió és az Egyesült Királyság közötti, a polgárirepülés-biztonság kérdéseit szabályozó, az e rendeletben szabályozott tervezési tanúsítványokra vonatkozó megállapodás,
                  
               ELFOGADTA EZT A RENDELETET:
         
            1. cikk
            Tárgy és hatály
            
               (1)   Ez a rendelet az átmeneti időszak végére tekintettel különös rendelkezéseket állapít meg egyes, a 216/2008/EK vagy az (EU) 2018/1139 rendelet alapján olyan természetes és jogi személyek részére kiállított repülésbiztonsági tanúsítványokra vonatkozóan, akik vagy amelyek központi ügyvezetési helye az Egyesült Királyságban van.
            
            
               (2)   Ez a rendelet a mellékletben felsorolt, e rendelet alkalmazásának kezdőnapja előtti napon érvényes, és az Ügynökség által az Egyesült Királyságban központi ügyvezetési hellyel rendelkező természetes vagy jogi személyek számára kiállított, vagy az Egyesült Királyságban központi ügyvezetési hellyel rendelkező tervező szervezet által kiállított tervezési tanúsítványokra alkalmazandó.
            
            
               (3)   Ez a rendelet csak az Unióban lajstromozott légi járművek tekintetében alkalmazandó.
            
         
         
            2. cikk
            Fogalommeghatározások
            E rendelet alkalmazásában az (EU) 2018/1139 rendelet, valamint az említett rendelet és a 216/2008/EK rendelet alapján elfogadott felhatalmazáson alapuló és végrehajtási jogi aktusok megfelelő fogalommeghatározásai alkalmazandók.
         
         
            3. cikk
            A tanúsítványok érvényessége
            Az 1. cikk (2) bekezdésében említett tervezési tanúsítványokat úgy kell tekinteni, mint amelyeket az 5. cikk (2) bekezdésében említett időponttól kezdődően állította ki:
            
                        (1)
                     
                     
                        az Ügynökség az 1. cikk (2) bekezdésében említett, az Ügynökség által kiállított tanúsítványok tekintetében;
                     
                  
                        (2)
                     
                     
                        az Ügynökség által jóváhagyott szervezet az 1. cikk (2) bekezdésében említett, az Ügynökség által jóváhagyott tervező szervezet által kiállított tanúsítványok tekintetében.
                     
                  
         
            4. cikk
            A 3. cikk által szabályozott tanúsítványokkal kapcsolatos szabályok és kötelezettségek
            
               (1)   Az e rendelet 3. cikke által szabályozott tanúsítványokra az e tanúsítványokra az (EU) 2018/1139 rendelettel, valamint az említett rendelet és a 216/2008/EK rendelet alapján elfogadott releváns végrehajtási és felhatalmazáson alapuló jogi aktusokkal, különösen a 748/2012/EU bizottsági rendelettel (6) összhangban alkalmazandó szabályok vonatkoznak.
            
            
               (2)   Az Ügynökség azon jogalanyok tekintetében, akik vagy amelyek központi ügyvezetési helye harmadik országban található, az (EU) 2018/1139 rendeletben, valamint az említett rendelet és a 216/2008/EK rendelet alapján elfogadott releváns végrehajtási és felhatalmazáson alapuló jogi aktusokban megállapított hatáskörökkel rendelkezik.
            
         
         
            5. cikk
            Hatálybalépés és alkalmazás
            
               (1)   Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               (2)   Ezt a rendeletet az azt követő naptól kell alkalmazni, amelyen a kilépésről rendelkező megállapodás 126. és 127. cikkének alapján az uniós jog alkalmazása az Egyesült Királyságra vonatkozóan és az Egyesült Királyságban megszűnik.
            
            
               (3)   Ez a rendelet nem alkalmazandó, ha az e rendelet 1. cikkének (2) bekezdésében említett tervezési tanúsítványokhoz kapcsolódó, az Unió és az Egyesült Királyság közötti, a polgárirepülés-biztonság kérdéseit szabályozó megállapodás az e cikk (2) bekezdésében említett időpontig hatályba lép, vagy adott esetben ideiglenesen alkalmazandóvá válik.
            
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. december 23-án.
            
               
                  az Európai Parlament részéről
               
               
                  az elnök
               
               D. M. SASSOLI
            
            
               
                  a Tanács részéről
               
               
                  az elnök
               
               M. ROTH
            
         
         
            (1)  Az Európai Parlament 2020. december 18-i álláspontja (a Hivatalos Lapban még nem tették közzé) és a Tanács 2020. december 22-i határozata.
         
            (2)  HL L 29., 2020.1.31., 7. o.
         
         
            (3)  A Tanács (EU) 2020/135 határozata (2020. január 30.) a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodás megkötéséről (HL L 29., 2020.1.31., 1. o.).
         
            (4)  Az Európai Parlament és a Tanács (EU) 2018/1139 rendelete (2018. július 4.) a polgári légi közlekedés területén alkalmazandó közös szabályokról és az Európai Unió Repülésbiztonsági Ügynökségének létrehozásáról és a 2111/2005/EK, az 1008/2008/EK, a 996/2010/EU, a 376/2014/EU európai parlamenti és tanácsi rendelet és a 2014/30/EU és a 2014/53/EU európai parlamenti és tanácsi irányelv módosításáról, valamint az 552/2004/EK és a 216/2008/EK európai parlamenti és tanácsi rendelet és a 3922/91/EGK tanácsi rendelet hatályon kívül helyezéséről (HL L 212., 2018.8.22., 1. o.).
         
            (5)  Az Európai Parlament és a Tanács 216/2008/EK rendelete (2008. február 20.) a polgári repülés területén közös szabályokról és az Európai Repülésbiztonsági Ügynökség létrehozásáról, valamint a 91/670/EGK tanácsi irányelv, az 1592/2002/EK rendelet és a 2004/36/EK irányelv hatályon kívül helyezéséről (HL L 79., 2008.3.19., 1. o.).
         
            (6)  A Bizottság 748/2012/EU rendelete (2012. augusztus 3.) a légi járművek és kapcsolódó termékek, alkatrészek és berendezések légialkalmassági és környezetvédelmi tanúsítása, valamint a tervező és gyártó szervezetek tanúsítása végrehajtási szabályainak megállapításáról (HL L 224., 2012.8.21., 1. o.).
      
      
         
            MELLÉKLET
            
               AZ 1. CIKKBEN EMLÍTETT TANÚSÍTVÁNYOK FELSOROLÁSA
            
            
                     
                        1.
                     
                     
                        748/2012/EU bizottsági rendelet (1), I. melléklet, 21. rész, A. szakasz, B. alrész (Típusalkalmassági bizonyítványok és korlátozott típusalkalmassági bizonyítványok)
                     
                  
                     
                        2.
                     
                     
                        748/2012/EU rendelet, I. melléklet, 21. rész, A. szakasz, D. alrész (Típusalkalmassági bizonyítványok és korlátozott típusalkalmassági bizonyítványok módosításai)
                     
                  
                     
                        3.
                     
                     
                        748/2012/EU rendelet, I. melléklet, 21. rész, A. szakasz, E. alrész (Kiegészítő típusalkalmassági bizonyítványok)
                     
                  
                     
                        4.
                     
                     
                        748/2012/EU rendelet, I. melléklet, 21. rész, A. szakasz, M. alrész (Javítások)
                     
                  
                     
                        5.
                     
                     
                        748/2012/EU rendelet, I. melléklet, 21. rész, A. szakasz, O. alrész (Európai műszaki szabványrendelet szerinti engedélyek)
                     
                  
                     
                        6.
                     
                     
                        748/2012/EU rendelet, I. melléklet, 21. rész, A. szakasz, J. alrész (A tervező szervezet jóváhagyásai)
                     
                  
               (1)  A Bizottság 748/2012/EU rendelete (2012. augusztus 3.) a légi járművek és kapcsolódó termékek, alkatrészek és berendezések légialkalmassági és környezetvédelmi tanúsítása, valamint a tervező és gyártó szervezetek tanúsítása végrehajtási szabályainak megállapításáról (HL L 224., 2012.8.21., 1. o.).